ખરેખર જે પણ નામ મીડિયામાં આવી રહ્યાં હતાં તે નામો મોટાભાગે જે તે કરદાતાઓનાં ચાર્ટર્ડ એકાઉન્ટ્સ તરફથી આપવામાં આવી રહ્યાં હતાં. જે માટે જે-તે કરદાતાઓ પણ કોઇ વિરોધ કરતા ન હતા. ઘણા તો સામેથી તેમણે જાહેર કરેલાં નાણાં અંગે બતાવી રહ્યા હતા. સૂત્રો જણાવે છે કે સર્ચ કે સરવૅ ઓપરેશનથી બચવા માટે પણ ઘણાંએ પોતાનાં નામ સામેથી જાહેર કરાવ્યાં છે. કેટલાક કિસ્સાઓમાં ઇન્કમટેક્સ અધિકારીઓએ પણ નામ આપ્યાં હોય તેવું બની શકે. જોકે, સ્કીમ બંધ થવાના ચાર દિવસ પહેલાં ઇન્કમટેક્સ વિભાગ કેમ જાગ્યો? એ સવાલ અંગે ચીફ ઈન્કમટેક્સ કમિશનર હેમેન્દ્ર પાટીદારે કહ્યું કે, “આ સ્કીમ જાહેર થઇ ત્યારે જ કરદાતાઓને ખાતરી અપાઈ હતી કે તેમની કોઇ માહિતી જાહેર કરવામાં નહીં આવે. હવે જો કોઇ રીતે આવું થઇ રહ્યું હોય તો તે અટકાવવાની જવાબદારી વિભાગની છે. સુરતમાંથી કેટલી રકમ જાહેર થઇ? તે અંગે તેમણે કહ્યું કે,તે કહી શકાય નહીં પરંતુ એટલું કહી શકાય કે દેશમાં સૌથી વધુ મુંબઇ તે પછી દિલ્હી અને ત્રીજા ક્રમે ગુજરાતમાંથી ડિક્લેરેશન થયાં છે.”